Ο **Θεόδωρος Ιάκωβος Λεονάρδος Κουάξ** (*Theodorus Jacobus Leonardus Quax*), γνωστός ως **Ντικ Κουάξ** (*Dick Quax*, 1 Ιανουαρίου 1948 – 28 Μαΐου 2018) ήταν ολλανδικής καταγωγής Νεοζηλανδός αθλητής του στίβου, κάτοχος κάποτε του παγκόσμιου ρεκόρ στον δρόμο των 5.000 μέτρων, που κατόπιν ασχολήθηκε και με την πολιτική, ιδίως στα πλαίσια της τοπικής αυτοδιοικήσεως.

Ο Κουάξ έφθασε με την οικογένειά του στη Νέα Ζηλανδία, ως μετανάστες από την Ολλανδία, με πλοίο στις 10 Οκτωβρίου 1954. Ο Ντικ έγινε Νεοζηλανδός πολίτης το 1969.

Αθλητική σταδιοδρομία
---------------------

Ο Κουάξ ήταν 4 φορές πρωταθλητής Νέας Ζηλανδίας (τρεις στα 5.000 μέτρα, το 1972, το 1973 και το 1974, και μία στο μίλι, το 1969).

Στους Αγώνες της Κοινοπολιτείας το 1970 ο Κουάξ κέρδισε το αργυρό μετάλλιο στα 1.500 μέτρα. Στους Ολυμπιακούς Αγώνες του 1972 δεν προκρίθηκε πέρα από τις σειρές των 5.000 μέτρων, ωστόσο στο ίδιο αγώνισμα κέρδισε το αργυρό μετάλλιο στους Ολυμπιακούς Αγώνες του 1976, γεγονός που υπήρξε και η κορυφαία επιτυχία της όλης σταδιοδρομίας του. Δεν αγωνίσθηκε στους Ολυμπιακούς Αγώνες της Μόσχας το 1980 εξαιτίας της μη συμμετοχής των δυτικών χωρών σε αυτούς.

Στις 5 Ιουλίου 1977 στη Στοκχόλμη ο Κουάξ κατέρριψε το παγκόσμιο ρεκόρ στα 5000 μέτρα με επίδοση 13.12,87. Ως παγκόσμια επίδοση, αυτή άντεξε για μόλις εννέα μήνες, αλλά ως εθνικό ρεκόρ Νέας Ζηλανδίας παρέμεινε για περισσότερο από 31 χρόνια, μέχρι που καταρρίφθηκε από τον Έιντριαν Μπλίνκοου (Adrian Blincoe) τον Ιούλιο του 2008.

Για τα τελευταία χρόνια της σταδιοδρομίας του ο Κουάξ επέλεξε να επικεντρωθεί στον μαραθώνιο δρόμο, επιτυγχάνοντας τον εξαιρετικά καλό χρόνο 2.11.13 και την 4η θέση στον αγώνα του Γιουτζήν, στο Όρεγκον των ΗΠΑ, το 1979. Ο χρόνος αυτός ήταν η καλύτερη μέχρι τότε επίδοση πρωτοεμφανιζόμενου σε επίσημο μαραθώνιο αθλητή παγκοσμίως. Επέστρεψε στο Γιουτζήν το 1980 και κέρδισε τον μαραθώνιο με ένα ακόμα μακρόβιο ρεκόρ Νέας Ζηλανδίας, 2.10.47.

Μετά την αποχώρησή του από τον πρωταθλητισμό, ο Κουάξ ασχολήθηκε με το αθλητικό μάνατζμεντ. Υπήρξε επίσης προπονητής του γιου του, Τεό, πρωταθλητή εφήβων και νέων Νέας Ζηλανδίας.

### Ατομικά ρεκόρ

| *Αγώνισμα* | *Χρόνος* | *Τόπος* | *Έτος* |
| --- | --- | --- | --- |
| **5.000 μέτρα** | 13.12,87 | Στοκχόλμη | 1977 |
| **10.000 μέτρα** | 27.41,95 | Λονδίνο | 1977 |

Πολιτική σταδιοδρομία
---------------------

Ο Κουάξ έθεσε υποψηφιότητα δύο φορές για βουλευτής, το 1999 και το 2002, στην εκλογική περιφέρεια Πακουράνγκα με το κόμμα ACT, αλλά δεν κατόρθωσε να εκλεγεί. Στρεφόμενος προς την οπική αυτοδιοίκηση, υπήρξε περισσότερο επιτυχημένος, εκλεγόμενος τον Οκτώβριο του 2001 δημοτικός σύμβουλος στον μεγάλο δήμο του Μανουκάου και επανεκλεγόμενος το 2004. Στις 13 Οκτωβρίου 2007 έχασε ως υποψήφιος δήμαρχος από τον Λεν Μπράουν για 14.000 ψήφους.

Συνέχισε ως δημοτικός σύμβουλος στον δήμο του Ώκλαντ, το 2011, το 2013 και το 2016.

Προσωπική ζωή και θάνατος
-------------------------

Ο Ντικ Κουάξ είχε τρεις γάμους στη ζωή του, τον τρίτο με τη Ροξάν Κουάξ τον Αύγουστο του 1991. Συνολικά απέκτησε τρία παιδιά, από τα οποία όπως προαναφέρθηκε ο Τεό έγινε πρωταθλητής εφήβων και νέων της χώρας. Στις 27 Νοεμβρίου 2013 αποκαλύφθηκε ότι ο Ντικ Κουάξ βρισκόταν σε πρόγραμμα θεραπείας για Καρκίνο του λάρυγγα, ο οποίος είχε διαγνωσθεί δύο μήνες νωρίτερα.

Ο Κουάξ πέθανε από καρκίνο στο Ώκλαντ σε ηλικία 70 ετών.

Παραπομπές
----------

1. ↑  *World Athletics Database*. 6895.
2. ↑  «New Zealand running great Dick Quax dies, aged 70, after long battle with cancer». (Αγγλικά)
3. ↑  «Dick Quax's funeral today in Parnell, Auckland». *NZ Herald*. 2 Ιουνίου 2018. Ανακτήθηκε στις 2 Ιουνίου 2018.
4. ↑  Hollings, Stephen (Δεκέμβριος 2016). «National champions 1887–2016» (PDF). Athletics New Zealand. Ανακτήθηκε στις 28 Μαΐου 2018.
5. 1 2 3  «Dick Quax profile». Olympic.org.nz. 31 Ιουλίου 2014. Αρχειοθετήθηκε από το πρωτότυπο στις 23 Νοεμβρίου 2011. Ανακτήθηκε στις 16 Ιανουαρίου 2016.
6. ↑  «Adrian Blincoe Breaks Dick Quax's 31 Year Old 5000m Record». 21 Ιουλίου 2008. Αρχειοθετήθηκε από το πρωτότυπο στις 14 Οκτωβρίου 2008.
7. ↑  «Atleet Dick Quax overleden (video)». *Hardloopnieuws* (στα Ολλανδικά). 28 Μαΐου 2018. Ανακτήθηκε στις 2 Ιουνίου 2018.
8. ↑  «RESULTS OF 1980». *The Washington Post*. 28 Δεκεμβρίου 1980.. Ανακτήθηκε στις 30 Μαΐου 2018.
9. ↑  «Obituary: Dick Quax, Olympic medallist and Auckland politician, dies aged 70». *TVNZ*.. Ανακτήθηκε στις 2018-05-31.
10. ↑  «Like father, like son: Theo Quax smashes personal best in national 1500m win». *College Sport Media*. 14 Μαρτίου 2016. Ανακτήθηκε στις 2 Ιουνίου 2018.
11. ↑  «2016 Lion Foundation NZ Track and Field Champs - Results» (PDF). *athletics.org.nz*. Αρχειοθετήθηκε από το πρωτότυπο (PDF) στις 8 Ιουλίου 2016. Ανακτήθηκε στις 5 Ιουνίου 2018.
12. ↑  «NZ Track and Field Champs 2017 - Results» (PDF). *athletics.org.nz*. Αρχειοθετήθηκε από το πρωτότυπο (PDF) στις 10 Μαρτίου 2018. Ανακτήθηκε στις 5 Ιουνίου 2018.
13. ↑  «Olympic medallist Dick Quax passes away». *SportzHub*. 28 Μαΐου 2018. Ανακτήθηκε στις 30 Μαΐου 2018.
14. ↑  «Candidate vote details – Pakuranga». Electoral Commission. Ανακτήθηκε στις 8 Απριλίου 2017.
15. ↑  Gay, Edward (13 Οκτωβρίου 2007). «New faces aplenty in local government shake-ups». *The New Zealand Herald*.. Ανακτήθηκε στις 28 Σεπτεμβρίου 2011.
16. ↑  «Archived copy» (PDF). Αρχειοθετήθηκε από το πρωτότυπο (PDF) στις 19 Οκτωβρίου 2016. Ανακτήθηκε στις 15 Οκτωβρίου 2016.
17. ↑  «Olympian battling throat cancer». Nzherald.co.nz. Ανακτήθηκε στις 13 Μαΐου 2015.
18. ↑  «New Zealand running great Dick Quax dies, aged 70, after long battle with cancer». *Stuff.co.nz*. 28 Μαΐου 2018.. Ανακτήθηκε στις 28 Μαΐου 2018.
19. ↑  «NZ running legend Dick Quax dies». *Radio New Zealand*. 27 Μαΐου 2018.. Ανακτήθηκε στις 28 Μαΐου 2018.

  



|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Dick Quax  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 93321510
* ISNI: 0000 0000 6565 8314

 |

 |